Sklep Sodišča (tretji senat) z dne 30. januarja 2014 –
Warner – Lambert in Pfizer
(Zadeva C‑462/13)
„Člen 99 Poslovnika Sodišča – Vprašanja, predložena v predhodno odločanje, ki so enaka vprašanjem, o katerih je Sodišče že odločalo – Sporazum o trgovinskih vidikih pravic intelektualne lastnine (TRIPS) – Člen 27 – Predmet, ki izpolnjuje pogoje za pridobitev patenta – Člen 70 – Varstvo obstoječe vsebine“
1.                     Skupna trgovinska politika – Področje uporabe – Sporazum o trgovinskih vidikih pravic intelektualne lastnine (TRIPS) – Trgovinski vidiki intelektualne lastnine – Vključitev (člena 3(1)(e) PDEU in 207(1) PDEU; Sporazum TRIPS, člen 27) (Glej točko 24 in točko 1 izreka.)
2.                     Mednarodni sporazumi – Sporazum o trgovinskih vidikih pravic intelektualne lastnine (TRIPS) – Trgovinski vidiki intelektualne lastnine – Možnost patentiranja izuma farmacevtskega proizvoda – Vključitev (Sporazum TRIPS, člen 27) (Glej točko 24 in točko 2 izreka.)
3.                     Približevanje zakonodaj – Enotne zakonodaje – Industrijska in poslovna lastnina – Patentno pravo – Dodatni varstveni certifikat za zdravila – Področje uporabe – Patentna prijava, ki se nanaša na postopek izdelave in na farmacevtski proizvod – Patent, podeljen samo za postopek izdelave – Zaobseženost tudi farmacevtskega proizvoda na podlagi pravil iz členov 27 in 70 Sporazuma TRIPS – Izključitev (Sporazum TRIPS, člena 27 in 70) (Glej točko 24 in točko 3 izreka.)
Predmet
Predlog za sprejetje predhodne odločbe – Polymeles Protodikeio Athinon – Razlaga členov 27 in 70 Sporazuma o trgovinskih vidikih pravic intelektualne lastnine (TRIPS), ki je priložen Sporazumu o ustanovitvi „Svetovne trgovinske organizacije“ (UL, posebna izdaja v slovenščini, poglavje 11, zvezek 21, str. 305) – Razlikovanje med področji, ki spadajo v pravo Skupnosti in tistimi, za katera so pristojne države članice – Področje patentov – Kemični in farmacevtski proizvodi
Izrek
1.
Člen 27 Sporazuma o trgovinskih vidikih pravic intelektualne lastnine, ki je priloga 1 C k Sporazumu o ustanovitvi Svetovne trgovinske organizacije (WTO), podpisanemu v Marakešu 15. aprila 1994 in potrjenemu s Sklepom Sveta 94/800/ES z dne 22. decembra 1994 o sklenitvi sporazumov, doseženih v Urugvajskem krogu večstranskih pogajanj (1986‑1994), v imenu Evropske skupnosti, v zvezi z zadevami, ki so v njeni pristojnosti, spada v skupno trgovinsko politiko.
2.
Člen 27 Sporazuma o trgovinskih vidikih pravic intelektualne lastnine je treba razlagati tako, da je izum farmacevtskega proizvoda, kot je kemična učinkovina zdravila, lahko predmet patenta pod pogoji iz odstavka 1 tega člena, če ni podano odstopanje na podlagi odstavka 2 ali 3 tega člena.
3.
Za patent, ki je bil pridobljen na podlagi prijave, ki se nanaša tako na izum postopka izdelave farmacevtskega proizvoda kot na izum tega farmacevtskega proizvoda kot takega, vendar je bil izdan le za ta postopek izdelave, zaradi pravil iz členov 27 in 70 Sporazuma o trgovinskih vidikih pravic intelektualne lastnine od začetka veljave tega sporazuma se ne sme šteti, da zajema izum navedenega farmacevtskega proizvoda.